Presidensie ontken Zuma ‘het geld in VAE versteek’President Jacob Zuma by die amptelike gesprekke met eerste minister Sheikh Mohammed bin Al Rashid Maktoum van die Verenigde Arabiese Emirate (VAE) (Foto: @presidencyZA, Twitter) Malema het Vrydag beweer dat Zuma “sakke vol geld gevat het om te gaan versteek” tydens sy besoek aan die VAE en dat die besoek glo nie amptelik was nie, maar persoonlik. Volgens Malema het Zuma die geld saamgeneem om vereistes van die Reserwebank te ontduik en kon dit boonop “maklik doen” omdat hy nie deur veiligheidsbeamptes deursoek word nie. Bongani Majola, woordvoerder van die presidensie, het gesê Malema se bewerings is ongegrond. “President Zuma het onlangs suksesvolle besoeke aan die Koninkryk van Saoedi-Arabië en die VAE afgelê om bilaterale handels- en ekonomiese betrekkinge tussen Suid-Afrika en die twee lande onderskeidelik te versterk,” het Majola gesê. “Mnr. Malema se bewerings is onwaar én lasterlik. Die presidensie hou hom die reg voor in die verband.” Malema het gesê hy sal binnekort bewyse van sy bewerings bekendmaak.